Fenomenul O.Z.N. 



"Eram într-o noapte la ora unu în bordei. Făcusem Miezonoptica si eram pe la sfârşitul 
Utreniei, când deodată aud: buf, buf, buf! Se cutremura pământul. Eu am ieşit să văd ce se 
aude, dar când am deschis usa la bordei am văzut afară o lumină mare si în lumină, o maşină 
de alamă cu multe roti. Din ea a coborât un om înalt, cu ochii mari, pe jumătate albi si pe 
jumătate negri, care numai atât a zis apăsat: "Ce cauţi aici?"" 

Părintele Cleopa Ilie [extras din cartea Viata Părintelui CleopaJ. 



în vremurile noastre planează un mare semn de întrebare asupra controversatului subiect 
O.Z.N. : "Cât de reale sunt contactele cu extraterestri? Cine sunt ei? Oare poate fi cineva atât 
de limitat încât să creadă că suntem singura planetă unde există viată?" - se întreabă unii. 
Numai galaxia noastră, una dintre nenumăratele galaxii ale universului, are peste 100 de 
miliarde de stele. După unele statistici, şansele să existe si alte civilizaţii sunt foarte mari. 
Oare cu ce ne-ar fi afectată credinţa dacă am tine cont si de mesajele binevoitoare ale 
celorlalţi? Si dacă întâlnirile cu extraterestri oferă date fundamentale pentru progresul spiritual 
al umanităţii, oare nu este mai bine să părăsim poziţia crispată si învechită potrivit căreia tot 
ce este diferit de învăţătura clasică a Bisericii vine de la diavol? 

Mihail Gorbaciov, una dintre personalităţile cheie ale politicii mondiale, afirma cât se poate 
de ferm: "Fenomenul O.Z.N. există si el trebuie tratat cu atenţie" [30;29]. Ce rost ar avea să 
ignorăm această realitate si să ne ascundem capul în nisip, precum struţul? 

Unii consideră că asistăm la o adevărată invazie extraterestră; nu în sensul obişnuit al 
cuvântului, nu la o invazie de genul celor prezentate în filmele S.F., în care tot felul de flinte 
ciudate vor să distrugă sau să cucerească Planeta albastră. Poziţia lor ar putea fi rezumată în 
cuvintele: "Asistăm la o invazie în viata de zi cu zi a omului modern: la televizor, filme 
despre extraterestri, în ziare si reviste, articole incitante de acest gen. Cine nu crede că există 
extraterestri riscă să fie considerat habotnic, precum sunt cei care se îndoiesc de faptul că au 
existat dinozauri si brontozauri". 

Impactul enorm al fenomenului s-a datorat mai ales campaniei mediatice de care a avut parte, 
si exploziei de informaţii venind din domeniul S.F.-ului. S-au realizat sute de filme, s-au scris 
mii de cărţi, au apărut o sumedenie de reviste de specialitate. Ba, mai mult, senzaţionalele ştiri 
despre ultimele "contacte" fac deliciul emisiunilor de ştiri si împânzesc presa. 

Astăzi filme ca E. T. - extraterestrul, 2001- Odiseea spaţială, seria Războiul stelelor sau 
serialul Star Trek sunt la fel de vizionate ca în perioada în care au fost difuzate pentru prima 
oară. De la revistele pentru copii mici până la desenele animate si până la cărţile marilor 
autori S.F. găsim aceeaşi goană după senzaţional. Patronii mass-mediei au văzut că 
"fenomenul" se vinde bine. Si investiţiile mari în această direcţie au adus câştiguri fabuloase. 

Una dintre direcţiile în care s-a manifestat efectul filmelor S.F. a fost rapida răspândire a 
cultului Jedi. Totul a pornit de la un e-mail trimis iniţial unui mare număr de fani ai science- 
fiction-ului, în care aceştia erau rugaţi ca la recensământ să se declare ca fiind de religie Jedi. 



S-a ajuns ca de exemplu în Australia peste 70000 dintre cei recenzaţi să declare o astfel de 
apartenenţă. Chris Brennan, preşedintele Societăţii Star Wars din Australia, era de părere că 
dintre aceştia numai 5000 formează un nucleu puternic, iar restul au făcut o astfel de alegere 
numai ca să se distreze. Chiar dacă în Australia Oficiul de Statistică nu a prevăzut o rubrică 
specială pentru aceşti adepţi, în Anglia si în Noua Zeelandă la rubrica religie există opţiunea 
oficială "cavaleri Jedi". In conformitate cu opţiunile democratice, blasfemia a fost luată în 
serios. 

Putem vorbi despre o invazie extraterestră? Doctorul Jacques Valee, unul dintre cei mai 
reputaţi si mai imparţiali cercetători ai fenomenului O.Z.N., constata că "fiecare val de 
O.Z.N.-uri are un impact social din ce în ce mai mare. Mase din ce în ce mai largi de tineri 
sunt atraşi până la fascinaţie de problemele cosmosului, de fenomenele psihice si para-psihice, 
de noi frontiere ale conştiinţei. Apar mereu pe această temă sumedenii de cărţi si articole care 
modifică în profunzime mentalităţile si întreg spaţiul cultural în care trăim" [59; 144]. 

Putem vorbi deci despre o invazie extraterestră? Răspunsul vom încerca să îl dăm la sfârşitul 
acestui articol. Dar până atunci vom observa că, dintr-un anumit punct de vedere, putem vorbi 
de o invazie prin filmele si serialele care fascinează milioane de spectatori, prin cărţile si 
articolele pe marginea acestui subiect sau prin emisiunile în care diverşi martori relatează 
întâlniri de gradul III. Se poate observa o schimbare. Sociologii pot confirma: fără contactele 
cu extraterestri (indiferent dacă sunt reale sau iluzorii), si mai ales fără efectele directe si 
indirecte ale promovării acestui subiect, peisajul spiritual contemporan ar fi cu totul altfel . 

Monseniorul catolic Corrado Balducci (în interviul care i-a fost luat de către dr. Steven Green 
- directorul Centrului de studiu al inteligentei extraterestre) afirma că extraterestrii "trebuie să 
fie ceva între noi si îngeri" si că, "dacă sunt alte fiinţe, atunci sunt mai evoluate decât noi" . 

"Asemenea opinii sunt cât se poate de fireşti pentru un ufolog sau pentru orice alt cetăţean. 
Insă, atunci când sunt exprimate de către un reprezentant al Bisericii, ele dau de gândit. 
Evident, se pune problema dacă avem de-a face cu o poziţie personală a unui preot cu vederi 
mai largi decât suntem obişnuiţi sau dacă este ceva mai mult. Altfel zis, avem sau nu un 
semnal că Vaticanul se pregăteşte pentru eventualitatea în care opinia publică va fi pusă în 
fata unor dezvăluiri copleşitoare? 

O astfel de întrebare este foarte justificată. In cazul unui "contact oficial" cu o civilizaţie 
extraterestră, una dintre consecinţele anticipate este o zdruncinare a credinţei. Cum în Biblie 
nu scrie nicăieri explicit că există alte planete populate cu fiinţe inteligente care pot lua 
contact cu noi, Bisericile creştine riscă să traverseze un soc. Ori, să nu uităm, s-au adunat 
destule dovezi ştiinţifice cu privire la planetele extrasolare, iar mărturii referitoare la OZN-uri 
si fiinţe extraterestre inteligente există cu duiumul. 

Aşadar, este de presupus că este doar o chestiune de timp ca acel "contact oficial" să se 
producă, iar Vaticanul ştie cu siguranţă acest lucru. Prin urmare, pentru a preîntâmpina 
dificultăţile create de nişte goluri doctrinare si teologice, ar fi înţelept să acţioneze de pe 
acum, în ideea de a pregăti terenul. Cum? Practicând logica lui "dar dacă?... ". Aceasta 
înseamnă în primul rând acceptarea publică a faptului că pot exista civilizaţii extraterestre. 
Căci, negându-le existenta acum, riscă să plaseze mai târziu Biserica într-o situaţie extrem de 
dificilă: pe de o parte va trebui să-si recunoască greşeala într-o chestiune arzătoare, iar pe de 
altă parte va da apă la moara cultelor ufolatrice (care venerează OZN-urile si ocupanţii 
acestora), deja foarte active peste ocean. In concluzie, devine credibilă ipoteza că ideile 



exprimate de Monseniorul Corrado Balducci fac parte dintr-o strategie pe termen lung, menită 
să atenueze un viitor posibil soc cultural si religios" , scria Florin Iorga, reuşind să atingă un 
subiect cât se poate de delicat: impactul fenomenului O.Z.N. asupra Bisericii. 

Comentariile de mai sus reuşesc (intenţionat sau nu) să atragă atenţia asupra importantei 
precizării poziţiei Bisericii fată de acest subiect destul de controversat. Indiferent dacă suntem 
sau nu de acord cu punctul de vedere al lui Florin Iorga, trebuie să recunoaştem că are 
dreptate constatând că o apreciere greşită a fenomenului de către Biserică va avea ca rezultat 
(chiar dacă nedorit) pierderea unui segment din masa credincioşilor. 

In analizarea din perspectivă creştină a fenomenului O.Z.N. vom pleca de la unul din punctele 
de sprijin ale celor care susţin ipoteza că fiinţe de pe alte planete încearcă să ia contact cu 
planeta noastră. O observaţie nu lipsită de interes: s-a putut observa un număr mare de cercuri 
apărute din senin în câmpurile cultivate, cercuri misterioase cărora li se face o reclamă sporită 
în mass-media. 

Poate contesta cineva existenta lor? Nu. Sunt unii care încearcă să găsească o explicaţie 
naturală, cum că astfel de cercuri ar putea fi produse de către anumite vârtejuri de vânt. Dar 
cercurile se formează si pe pantele dealurilor si în alte locuri în care vântul nu poate produce 
modificări geometrice ale vegetaţiei. De multe ori formele sunt foarte complicate si exclud o 
origine naturală. Vântul nu poate desena cercuri concentrice legate prin linii paralele, nici 
triunghiuri echilaterale enorme sau haltere de mari dimensiuni (deşi au avut loc si câteva 
"creaţii" mai deosebite ale curenţilor de aer care au fost caracterizate pripit ca fiind de origine 
extraterestră). 

Au existat si câteva cazuri în care câmpurile au fost "desenate" de către şarlatani care au 
încercat să discrediteze această problemă, dar falsurile au fost uşor de depistat; cazurile au 
fost rare si autorii descoperiţi. Dar pentru celelalte sute de cazuri autorii nu au fost găsiţi, deşi 
s-au oferit sume mari (chiar si 5000 de lire sterline) celor ce ar fi putut dovedi că este vorba 
despre farse. 

In anul 1990 numai în câmpurile cultivate din Marea Britanie s-au găsit înjur de 1000 de 
asemenea cercuri. Indiferent cu câtă seninătate am nega faptul că o bună parte dintre ele au o 
cauză neobişnuită, sunt câteva cazuri (în locuri în care se ştie precis că nu a avut loc nici o 
intervenţie umană, iar formele par trasate de către un specialist) care ne pun semne de 
întrebare: cine si de ce a făcut semnele respective? 

In unele cazuri au fost observate O.Z.N. -uri care au zburat deasupra locurilor respective. Oare 
care vrea să fie mesajul acelei puteri care, direct sau indirect, lasă aceste semne peste tot, în 
Europa si America, în Asia si în Australia? 

Un antropolog german care a studiat fenomenul spunea: "După părerea mea, este vorba de 
comunicări inteligente din partea unor inteligente extraterestre care în acest mod doresc să ne 
semnaleze ceva, să ne facă să înţelegem ceva. (□) Poate e vorba de mesaje adresate 
inconştientului nostru, provenind de la creaturi superioare nouă, care ne observă de milenii si 
cărora le pasă de noi" [29; 181]. 

Cine sunt aceste inteligente extraterestre si ce urmăresc ele vom încerca să lămurim împreună. 
Introducerea privitoare la aceste cercuri a avut doar rolul de constatare a unui fapt interesant: 
că există dovezi fizice ale unor puteri stranii care au capacitatea de a interveni în planul fizic 



într-un mod dificil de înţeles. 

Misterul care se ascunde în câmpurile desenate seamănă puţin cu misterul celebrelor desene 
din podişul peruan Nazca, unde pe sol există forme geometrice gigantice care nu pot fi 
observate decât de la mare înălţime si despre care se presupune că au fost făcute tocmai 
pentru a înlesni contactul cu navele spaţiale. 

Să privim puţin în istoria contactelor cu asa-zisele civilizaţii extraterestre si să observăm că 
noţiunea de aparat de zbor nu este deloc nouă. încă în Mahabharata îl găsim pe Arjuna 
zburând cu un car divin, cu care călătorea prin spatii prin care mai treceau si alte "mii de care 
uluitoare la chip" [43;99]. In texte vechi de mai mult de două mii de ani, precum Drona Parva 
sau Mahavira, vedem descrieri amănunţite ale vimanelor, aparate de zbor care se deplasează 
prin aer cu viteze mari. Si în unele cronici vechi egiptene si chinezeşti se găsesc referiri la 
anumite care luminoase asemănătoare unor păsări mari. 

Au fost descoperite străvechi basoreliefuri si sculpturi care reprezintă diferite aparate de zbor 
si imagini ale piloţilor acestora îmbrăcaţi în costume speciale. De exemplu, în vestita placă 
mayasă de la Palenque se află reprezentat celebrul om cu masca de jad, pilotul în spatele 
căruia se află o imagine în care unii specialiştii descifrează o rachetă în secţiuni (după unele 
interpretări mai recente imaginea pare a fi a unui vehicul de transport mai simplu, "motorul" 
fiind inclus în categoria celor de avion - cu ardere internă). Autenticitatea unor astfel de 
dovezi nu este uşor de contestat. Noţiunile de zbor, de navă spaţială nu par deci a fî noi în 
istoria omenirii (este interesant de remarcat faptul că asa-numitele "vehicule spaţiale" 
protoistorice se potrivesc foarte mult cu imaginea şablon din anii '60 a modului în care ar 
trebui să arate astfel de vehicule. Dar astăzi este evident faptul că o rachetă în trepte nu mai 
constituie o soluţie optimă pentru zborul spaţial). 

Totuşi, astfel de dovezi sunt considerate de către mulţi amprenta clară a faptului că planeta 
noastră a "beneficiat" de vizite din partea extraterestrilor, si chiar a faptului că rasa umană ar 
fi rodul unor descinderi extraterestre. 

Cunoscuta întrebare a lui Kepler privitoare la viata de pe celelalte planete este mai actuală ca 
oricând: "Dacă aceste lumi sunt locuite, cine le locuieşte? Suntem noi sau sunt ei stăpânii 
lumii?" [44;47]. încă din antichitate, Democrit, Epicur sau Lucian de Samosata si-au pus 
aceeaşi întrebare. în secolul III î.C, Metrodor din Hios afirma că "ar fî tot asa de absurd să nu 
aşezi decât o lume în spaţiul infinit, ca si cum ai crede că este un singur spic de grâu într-un 
lan" [44;51]. Se pare că această părere au avut-o si o au în mod firesc marea majoritate a 
oamenilor. Si astfel începem să ne apropiem de fondul problemei. 

Oare ce fac celelalte spice din acest lan cosmic? Se interesează de noi? Vor să ne contacteze? 

Secolul XX a fost vremea în care observarea asa-numitelor O.Z.N.-uri si contactul cu flintele 
extraterestre a atins apogeul. Până atunci, vreme de aproape două mii de ani, mărturiile au fost 
extrem de rare si reclama care li s-a făcut ulterior a fost prea mare (de exemplu, faptul că în 
Istoria Francilor Grigorie de Tours a notat trecerea unui glob de foc deasupra oraşului Tours 
în anul 584 apare în multe dintre cărţile care tratează fenomenul O.Z.N.). 

în secolul trecut au fost mii si mii de oameni care au declarat ori că au văzut O.Z.N.-uri, ori că 
au văzut extraterestri, ori că au avut chiar legături strânse cu aceştia. 



Există oameni, si nu putini, care cred că toate contactele cu extraterestri nu sunt decât 
experimente în masă făcute de guvernele marilor puteri pentru a studia în ce măsură pot fi 
manipulate masele. In cartea sa Paşaport pentru Magonia, doctorul Jacques Valee afirma clar 
că "a devenit posibilă determinarea a mari segmente ale populaţiei să creadă în existenta unor 
rase supranaturale, în posibilitatea maşinilor zburătoare, în pluralitatea lumilor locuibile, si 
acestea doar cu ajutorul câtorva scene si imagini atent regizate, ale căror detalii sunt adaptate 
desigur culturii si superstiţiilor existente într-un anumit spaţiu geografic la un moment dat" 
[59; 144] . 

Nu vrem să contestăm faptul că anumite întâlniri ar putea fi experimente (simple sau 
complexe) ale specialiştilor în iluzii optice. Si, dacă până acum nu putem sti dacă au avut loc 
astfel de experimente, nu avem de ce să contestăm posibilitatea ca ele să aibă loc în viitor. 
Putem contesta însă aprecierea tuturor contactelor O.Z.N. drept efectele unei manipulări 
coordonate de cine ştie ce guvern sau putere ocultă. Se poate descoperi că un mare număr de 
contacte au fost simple circuri mediatice, că multe fotografii ale aparatelor zburătoare 
extraterestre sunt trucate sau că rămăşiţelor O.Z.N. -urilor care au căzut la sol nu sunt decât 
obiecte fabricate de către escroci care vor să atragă atenţia opiniei publice . Dar, cu toate 
acestea, rămân multe întâlniri asupra cărora nu poate fi pusă eticheta de fals, escrocherie sau 
experiment. 

înainte de a aborda direct problema este nevoie să facem constatarea că, pentru cei care 
consideră că fenomenul O.Z.N. este doar o farsă mediatizată si toate "contactele" aparţin 
imaginaţiei si că totul este o minciună omenească, analiza pe care o vom face mai jos nu poate 
fi relevantă. Pentru aceştia atât nenumăratele observaţii ale O.Z.N. -urilor făcute prin radar, cât 
si filmările făcute acestora ocazional, sau teancul enorm de fotografii ale apariţiilor din toate 
colturile lumii sunt false. 

Fără a contesta faptul că asupra unui mare număr de dovezi planează incertitudinea (cum era 
de aşteptat, nu au lipsit nici "dovezile" trucate), îndrăznim să fim de acord cu cei care cred că 
nimeni nu putea falsifica un număr atât de mare de dovezi a contactelor cu alte lumi. 

Un sondaj de opinie făcut în anul 1974 arăta că 54% dintre cei care ştiau de O.Z.N.-uri 
credeau că sunt reale, iar 46% credeau că există viată inteligentă pe alte planete. De atunci 
numărul de contacte a crescut enorm, si, odată cu el, a crescut si numărul celor care cred în 
existenta fiinţelor de pe alte planete venite să ne viziteze. 

Numărul mare de contacte a necesitat o împărţire în diferite categorii. Cercetătorii John 
Ankerberg si John Weldon propun următoarea clasificare: 

"I. Reperări la Distantă - observarea unor lumini anormale pe cer, discuri sau alte forme, cu 
ochiul liber sau cu ajutorul radarului; 

II. întâlniri în Apropiere din Prima Categorie - reperarea unui O.Z.N. cu sau fără pasageri la o 
distantă de 150-200 de metri sau mai aproape ; 

III. întâlniri în Apropiere din a Doua Categorie - O.Z.N. -urile au lăsat amprente asupra 
mediului înconjurător (semne de aterizare, copaci cu trunchiurile frânte, □); 

IV. întâlniri în Apropiere din a Treia Categorie - reperări ale unor O.Z.N.-uri la distantă foarte 
mică, ocupanţii fiind în interiorul sau în preajma navei; 



V. întâlniri în Apropiere din a Patra Categorie - când din diferite motive au loc răpiri ale 
oamenilor de către O.Z.N.-uri (pentru comunicare, □); în multe cazuri astfel de contacte sunt 
parţial sau chiar total "uitate" până când, cu ajutorul hipnozei, amintirile devin clare; 

VI. întâlniri în Apropiere din a Cincea Categorie - când anumite persoane pretind că prin 
mijloace oculte au stabilit un contact personal cu entităţile din O.Z.N-uri. 

VIL întâlniri în Apropiere din a Şasea Categorie - ca urmare a contactului cu extraterestri sau 
cu O. Z. N-urile oamenii sunt vătămaţi fizic sau chiar mor" [9; 10]. 

John Ankerberg si John Weldon fac observaţia că soluţia misterului O.Z.N. nu poate fi găsită 
acolo unde o caută cei mai mulţi oameni - între primele trei categorii de întâlniri. Primele trei 
categorii nu fac altceva decât să ofere o dovadă că pământul este vizitat de alte entităţi, si doar 
atât. Ele nu pot lămuri care este scopul acestor vizite, în opinia celor doi cercetători acesta 
putând fi dedus doar după analiza contactelor directe incluse în ultimele patru categorii. 

Privitor la aceste ultime categorii am luat cunoştinţă de două perspective diferite. Una este a 
cercetătorilor care rezumă întâlnirile aproximativ astfel: "Caracteristicile contactelor cu 
O.Z.N. -urile sunt următoarele: tentative de comunicare între oameni si fiinţele extraterestre, 
înţelegere, dorinţa de a ajuta umanitatea să progreseze ştiinţific si tehnologic si să scape de 
problemele sociale". Pentru astfel de cercetători, o mărturie reprezentativă poate fi considerată 
cea pe care a făcut-o publică doctorul Leopold Diaz Martinez, care susţinea că un 
"extraterestru" i-ar fi spus: "Este necesar ca voi, oamenii, să înţelegeţi că mulţi semeni de-ai 
mei sunt amestecaţi printre voi, încercând să vă ajute, fiindcă voi vă aflaţi în pragul unor mari 
necazuri cu planeta voastră. (...) Noi încercăm să vă ajutăm pentru că poluaţi atmosfera: 
contaminaţi nu numai planeta, ci si cosmosul, si vă aflaţi la un pas de distrugere..." [30;98]. 

A doua perspectivă este cea pe care o au un număr mai restrâns de cercetători ai fenomenului, 
si este aceeaşi cu cea pe care o au Părinţii duhovniceşti ai Bisericii Ortodoxe: că la originea 
acestor manifestări stă înşelarea diavolească. Pentru a doua perspectivă sunt foarte importante 
două elemente: în toate comunicările cu fiinţele asa-zis extraterestre despre viitorul spiritual al 
omenirii, mesajul lor este aproximativ acelaşi - că Iisus este doar un extraterestru, sau un om 
care a primit de la ei puteri miraculoase, că închinarea la Iisus trebuie înlocuită cu meditaţii 
care să aducă omul într-o nouă stare de evoluţie, că ei sunt ghizii care vor veghea ca această 
transformare să aibă loc fără probleme. Al doilea element important pentru această 
perspectivă este comportamentul brutal al "extraterestrilor" într-un număr mare de experienţe 
pe care le-au făcut asupra oamenilor. 

Elias Seixas este unul dintre cei care afirmă că ar fi fost supuşi unor astfel de experienţe 
"gingaşe", si declară că cei care l-au răpit într-o navă spaţială l-au supus unui tratament sadic: 
i-au smuls suvite de păr, i-au înfipt ace în vârfurile degetelor si între degete, apoi - inducându- 
i în minte imagini erotice, i-au extras cu un dispozitiv lichidul seminal. 

într-o răpire similară, brazilianul Antonio Villas-Boas a fost sedus de o "femeie extraterestră", 
experienţa nefiind plăcută: "mârâielile pe care le-am auzit ieşind din gura femeii în anumite 
momente aproape că au stricat totul, dându-mi impresia neplăcută că eram cu un animal" 
[30;103]. 

Vedem între cele două puncte de vedere ale cercetătorilor concluzii diferite care pornesc de la 



premize diferite: primul gen de cercetători consideră că dominant este caracterul pacifist al 
întâlnirilor cu extraterestri, cel de-al doilea gen consideră că dominant este caracterul agresiv. 
O impresie superficială ar fi aceea că obiectul observat nu este acelaşi, că de fapt fiecare 
dintre cele două tipuri de cercetători analizează o altă specie de extraterestri - unii pe cea bună 
si ceilalţi pe cea rea. Parcă fiecare a căutat ce a vrut: argumente pro sau contra fenomenului 
O.Z.N.. 

Unul dintre materialele care pare să prezinte unilateral acest fenomen este cunoscuta "Analiză 
comparativă a contactelor si acţiunilor O.Z.N. -urilor si demonilor asupra oamenilor", propusă 
de Părintele Rodion în cartea Oameni si demoni (una dintre putinele cărţi religioase care 
acordă fenomenului atenţia cuvenită). Părintele Rodion a putut constata următoarele 
similitudini: 

"I) în numeroase cazuri "extraterestrii" se comportă la fel de agresiv cum se poartă si 
duşmanii neamului omenesc, demonii. Fiinţele din O.Z.N. -uri distrug sau strică diferite 
obiecte - demonii strică lucrurile oamenilor (dărâmă chilii, ...). Entităţile din O.Z.N. -uri rănesc 
si chiar omoară oameni; demonii îi bat pe pustnici, pe unii torturându-i până la moarte; 

II) au avut loc cazuri de răpire violentă a oamenilor de către O.Z.N -uri, dar si de către 
demonii care i-au răpit mai ales pe oamenii foarte păcătoşi; 

III) în cazurile de răpire violentă este lezată demnitatea umană - "extraterestrii" iau în mod 
forţat probe de piele, de sânge, dezbracă oamenii si chiar au relaţii intime cu ei; demonii îsi 
bat joc de oamenii pe care i-au ademenit în fel si chip, aducându-i uneori si la iluzia 
împreunării trupeşti; 

IV) deseori comunicarea cu fiinţele din O.Z.N. -uri s-a făcut prin telepatie, nu rareori oamenii 
fiind manipulaţi prin hipnoză; dracii caută să sugereze propriile lor gânduri celor ce duc viată 
de nevointă, determinându-i să primească gândurile lor, care uneori se aud ca si cum ar veni 
dinăuntru si nu din afară; 

V) oamenii sunt invitaţi să intre în O.Z.N. -uri, iar dacă refuză să intre, sunt forţaţi să o facă; 
diavolii încearcă prin toate mijloacele să intre în contact cu oamenii; 

VI) în unele cazuri, cei care au fost contactaţi de O.Z.N.-uri au fost vindecaţi de diferite boli; 
în Vieţile Sfinţilor găsim o sumedenie de astfel de vindecări făcute prin putere demonică, dar 
ele duc la pierzania sufletelor; 

VII) în timpul contactelor cu entităţile din O.Z.N.-uri, oamenii sunt cuprinşi de sentimente de 
frică si groază; în timpul apariţiei duhurilor necurate oamenii simt disconfort, tulburare si 
groază; 

VIII) aspectul exterior la fel de variat - la "vizitatori" si la diavoli: uriaşi sau pitici, indivizi 
frumoşi sau urâţi de ambele sexe; diavolii îsi fac apariţia si în ipostaza de animale; 

IX) apariţiile pot fi însoţite în ambele cazuri de lumini sau diferite efecte luminoase; 

X) deseori "vizitatorii" sau O.Z.N. -urile apar foarte brusc si se dematerializează (dispar) la fel 
de repede; diavolii apar dintr-o dată si dispar de obicei doar când omul îsi face cruce si începe 
să se roage." 



Această analiză este considerată imparţială de către cei care vor să "apere" fenomenul O.Z.N. 
In sase dintre cele zece idei enunţate mai sus se repetă uşor modificată aceeaşi idee: că 
"vizitatorii" sunt agresivi. Asupra acestui punct, "apărătorii fenomenului" îsi manifestă 
rezervele, considerând că nu e corect ca dintr-un număr mic de contacte mai dure să se tragă 
concluzii pripite. 

Părintele Rodion a fost unul dintre pionierii care s-au aplecat asupra fenomenului O.Z.N. de 
pe poziţii ortodoxe; chiar dacă a prezentat faptele cu mici imperfecţiuni, aceasta nu afectează 
viziunea de ansamblu: chiar dacă "vizitatorii" ar fi fost paşnici, sunt observate cinci asemănări 
care nu pot fi tăgăduite: că în ambele cazuri avem de-a face cu apariţii luminoase, că 
înfăţişările entităţilor sunt foarte variate, că, pentru contacte, capacităţile telepatice sunt foarte 
importante, că în urma contactelor au loc anumite "vindecări", si că manifestările de stăpânire 
a materiei sunt prezente. 

Nu numai Părinţii ortodocşi au observat similitudinile dintre cele două tipuri de contacte, ci si 
unii cercetători protestanţi sau catolici, sau chiar unii cercetători fără credinţă în Dumnezeu. 

In O.Z.N. -urile si cei care le-au văzut - o bibliografie comentată, lucrare apărută sub egida 
Bibliotecii Congresului pentru Cercetarea ştiinţifică a Aviaţiei militare a S.U.A., bibliograful 
sef al lucrării, Lynn Catoe, comenta: "O mare parte din literatura disponibilă referitoare la 
O.Z.N. -uri este strâns legată de misticism si metafizic. Ea se ocupă cu subiecte precum 
telepatia mintală, scrierea automată si entităţi invizibile, si de asemenea cu fenomene precum 
manifestări si posedare de tip poltergeist. Multe dintre rapoartele O.Z.N. publicate acum în 
presa accesibilă maselor relatează asa-zise incidente care sunt izbitor de asemănătoare cu 
posesiunea demonică si cu fenomenele parapsihologice" [9;22]. 

Doi cercetători ai O.Z.N. -urilor care au petrecut mult timp luând interviuri celor "contactaţi" 
au observat că de multe ori între oameni si "vizitatori" comunicarea se face prin mijloace 
oculte: telepatie, scriere automată, materializări sau diferite procedee mediumnice. 

O altă asemănare cu ocultismul a fost observată de doi cercetători implicaţi în fenomenele de 
acest gen, Kenneth Ring si Cristofor J. Rossing, care au remarcat similitudinile dintre 
experienţele celor "contactaţi" cu ale celor care, aflându-se în moarte clinică, au avut anumite 
"experienţe spirituale": "Ceea ce ne-a frapat în mod repetat a fost incontestabila asemănare 
dintre cele două grupe experimentale ale noastre, cei care au luat parte la o întâlnire cu 
O.Z.N. -urile si cei care au avut o experienţă de moarte clinică (...) ar trebui să ţinem cont de 
faptul că, în ciuda diferentelor de natură a acestor experienţe, ele pot avea o sursă comună de 
bază - indiferent care poate fi acea sursă" [9;26]. 

Ceea ce nu ştiau cei doi cercetători era că la originea celor mai multe "experienţe spirituale" 
ale celor aflaţi în moarte clinică stă aceeaşi înşelare diavolească. In cunoscuta sa carte Sufletul 
după moarte părintele Serafim Rose face o analiză atentă a acestor experienţe, arătând modul 
în care se manifestă înşelarea diavolului, modul în care acesta ia chip de înger de lumină. 

Oamenii s-au grăbit să considere cărţile despre experienţele celor care au avut moarte clinică 
drept cărţi fundamentale, cărţi "binecuvântate" care i-au apropiat pe unii dintre cititori de 
credinţa în Dumnezeu (cea mai renumită fiind Viata după viată a doctorului Moody). Ei au 
trecut cu vederea care este credinţa la care au trecut aceşti cititori. Iar în momentul în care 
considerăm că orice credinţă este de la Dumnezeu numai pentru că este superioară ateismului 



suntem cât se poate de subiectivi. 

Statistic, s-a observat că efectul cărţilor despre cazurile de moarte clinică nu i-au apropiat pe 
oameni de credinţa creştină, ci i-au apropiat de formele de păgânism promovate de Mişcarea 
New Age. 

Este momentul să ne oprim puţin asupra credinţelor religioase pe care le propagă "vizitatorii". 
Ei cred în Fiinţa Universală care este cosmosul, cred în existenta unor diferite ierarhii celeste. 
Mesajul de bază este clasic pentru New- Age: vremea închinării la Hristos a trecut, omul 
trebuie să treacă la o treaptă superioară de existentă. 

Doctorul Jacques Valee observa că O.Z.N. -urile "ajută la crearea unei noi forme de credinţă - 
o aşteptare a unui contact real cu O.Z.N. -urile a unei mari părţi din colectivitate. La rândul ei, 
această aşteptare face ca milioane de oameni să spere în iminenta realizare a unui vis de 
secole: salvarea de sus, predarea în fata unei puteri mai mari, a unor navigatori înţelepţi din 
cosmos" [9; 15]. Vorbind despre contactele cu "vizitatorii", doctorul Valee constată că 
"experienţa unei întâlniri mai apropiate cu un O.Z.N. este o grea încercare fizică si mentală. 
Trauma are efecte care depăşesc cu mult ceea ce îsi aminteşte martorul ocular. Apar noi tipuri 
de comportament si sunt favorizate noi tipuri de convingeri. Consecinţele sociale, politice si 
religioase ale experienţei sunt enorme dacă sunt analizate nu în zilele sau săptămânile care 
urmează contactului, ci după trecerea unei generaţii" [9; 12]. 

Mentalitatea neopăgână află pe acest teren misterios un mediu de dezvoltare propice: ghizi 
spirituali, progres, puteri paranormale... In multe dintre studiile specialiştilor în U.F.O.-logie 
observăm ecourile credinţelor religioase ale acestora. Cei care nu cred într-un Dumnezeu 
personal (de la atei si până la cei care au credinţe panteiste) găsesc în contactele O.Z.N. 
argumente în favoarea teoriei evoluţioniste; consideră că a venit timpul ca civilizaţia umană să 
treacă într-un nou stadiu de dezvoltare, avându-i ca mentori pe cei care vin la noi de pe alte 
planete, din alte galaxii. 

întemeietorul sectei raelienilor, Rael, pe numele său Claude Vorilhon, afirma că a primit 
următorul mesaj extraterestru: "noi suntem cei ce am creat toată viata pământească, voi ne-ati 
considerat zei, noi am fost la originea marilor voastre religii. Acum că sunteţi destul de mari 
ca să înţelegeţi aceasta, am dori să stabilim contacte oficiale printr-o ambasadă". Tot el 
spunea că o fiinţă extraterestră i-a descoperit faptul că marii profeţi ai omenirii - Budha, 
Moise, Iisus si Mahomed au fost aleşi si formaţi de către extraterestri. 

încercând să vedem care au fost urmările religioase ale înmulţirii apariţiilor "extraterestre", 
considerăm că următoarea confesiune - a unui ofiţer de politie care a avut mai multe 
"contacte"- este reprezentativă pentru transformările care au avut loc în minţile celor 
contactaţi: "Devenisem complet obsedat de O.Z.N. -uri. Eram convins că ceva măreţ mi se va 
întâmpla în curând. Am renunţat la lecturile zilnice din Biblie, nu m-am mai gândit la 
Dumnezeu, dar în schimb am început să citesc cu înverşunare toate cărţile despre O.Z.N. -uri 
care îmi cădeau în mână... Vegheam nopţile, aşteptând în zadar să mai primesc vreun semn, 
încercam să comunic mental cu ceea ce credeam că sunt fiinţe extraterestre, aproape că mă 
rugam la ei să-mi apară în fată sau să intre într-un fel în legătură cu mine" [59; 147]. Una 
dintre urmările fenomenului O.Z.N. - îndepărtarea oamenilor de credinţa creştină - ne 
îndeamnă să cunoaştem "pomul" după "roade". 

Robert Monroe, descriind contactele sale cu entităţile pe care le percepea în planul astral, 



povestea: "(Fiinţele n.n.) părură a se ridica în zbor spre cer, în timp ce eu strigam după ele, 
rugător. Aceasta m-a asigurat că dispoziţia lor mentală si inteligenta lor sunt cu mult peste 
puterile mele de înţelegere. Este o inteligentă impersonală, rece, fără nici unul dintre 
sentimentele de iubire si de compasiune pe care noi le respectăm atât de mult... M-am aşezat 
si am plâns cu hohote si suspine adânci, cum niciodată nu mai plânsesem până atunci, căci din 
acel moment eu ştiam, necondiţionat si fără nici o speranţă în posibilitatea vreunei schimbări, 
că Dumnezeul copilăriei mele, Dumnezeul bisericilor, al religiilor din întreaga lume, nu era 
cel căruia I se slujea sau asa cum suntem noi făcuţi să credem că ar fi, si că pentru tot restul 
vieţii mele aveam să sufăr pierderea acestei "iluzii"" [60;120]. 

Din această descriere putem observa cât de mult se înrudesc arătările extraterestre cu entităţile 
văzute de Monroe si de vizionarii de aceeaşi orientare cu el: originea lor este comună. 

Comunicarea cu "vizitatorii" devine cu repeziciune o veritabilă patimă: în momentul în care 
credinţa în Dumnezeu a fost substituită de aşteptarea "salvării de sus", preocuparea pentru 
contacte devine obsesivă, mistuitoare. Nimic nu mai este important pentru cei contactaţi decât 
să se întâlnească încă o dată cu "vizitatorii". Pe cât de legaţi sunt unii oameni de lanţurile 
pătimaşe ale păcatelor trupeşti, pe atât de legaţi de "vizitatori" sunt mare parte dintre cei 
contactaţi. Uneori sunt gata să-si părăsească familiile numai pentru a putea pleca cu 
"vizitatorii", numai pentru a fi integraţi într-o nou tip de "familie". Si credinţele religioase 
sunt modificate la fel de uşor, nemaifiind nevoie să crezi atunci când vezi. 

La nivelul populaţiei mondiale putini sunt cei care pretind că au fost "contactaţi" direct, putini 
au avut parte de "şansa" unor astfel de întâlniri. Dar pe cât de mic este procentul celor 
contactaţi, pe atât de mare este procentul celor a căror credinţă religioasă a fost influenţată de 
fenomenul O.Z.N. 

Campania de promovare a O.Z.N. -urilor a dus la o creştere masivă a numărului de oameni 
care cred că extraterestrii există, că ne vizitează, că ne vor ajuta să mergem pe o cale mai 
bună. 

Unul dintre primele efecte ale unei astfel de credinţe este deplasarea "obiectului" credinţei: de 
la Dumnezeu la aceşti mesageri ai "salvării". Si este mult mai uşor să crezi în extraterestri 
decât în Dumnezeu; parcă Dumnezeu Se tot ascunde, în timp ce extraterestrii ies din ce în ce 
mai mult la iveală. 

Automat apare îndoiala: din moment ce extraterestrii ne învaţă că vremea închinării la Hristos 
a trecut, avem oare motive să nu îi credem? 

La acest răspuns o pecete importantă au pus-o concluziile unor faimoşi cercetători ai O.Z.N.- 
urilor care afirmă că au reuşit să găsească multe asemănări între apariţiile "vizitatorilor" si 
învăţătura Bibliei. Că de aceea nu este nimic rău să părăsim învăţătura lui Hristos - care acum 
nu mai este actuală, si să primim noile tipuri de "învăţături". 

Aceşti cercetători spun că încă în Vechiul Testament găsim dovezi ale contactelor cu 
extraterestri, printre care "nava" cu care a călătorit profetul Iezechiel (Iez. 1, 3-28), sau carul 
de foc al Sfântului Ilie (II Regi 2, 1 1). 

Ei susţin că Noul Testament conţine de asemenea o sumedenie de referiri la contactul cu 
extraterestri, Iisus Hristos nefiind decât un mare mesager extraterestru. Iată un exemplu de 



tâlcuire blasfemiatoare a ultimei părţi din viata lui Hristos pe pământ: "Sfârşitul şederii lui 
Hristos pe pământ se compune dintr-un triptic care, cercetat cu atenţie, îsi poate releva 
caracterul foarte firesc: moartea, învierea, înălţarea. înainte de decolarea rachetei se ştie că 
orice cosmonaut trece printr-un stadiu de odihnă totală; o stare de somn prelungit, văzută de 
martorii oculari de atunci, putea fi luată drept moarte, iar dificultăţile primilor creştini în 
raporturile lor cu statul roman au generat povestea naivă a unei judecăţi soldate cu moartea 
prin răstignire. După somnul obligatoriu dinaintea zborului, orice cosmonaut se trezeşte; 
aceasta a fost învierea. Apoi, cosmonautul decolează în nava sosită să-1 ia (în evanghelie, nava 
fiind numită îngerul Domnului, în virtutea vechii tradiţii biblice), iar decolarea nu este nimic 
altceva decât o înălţare la cer" [44;221]. 

In cărţile cercetătorilor fenomenului O.Z.N. se găsesc astfel de paralele care vor să îi aducă la 
acelaşi numitor comun pe cei care cred în Dumnezeu si pe cei care cred că "salvarea" va veni 
din cosmos. Si găsind în comunicările extraterestre argumente care sprijină concluziile lor, ei 
se întreabă cu nedumerire: "Ce este rău în faptul că, pentru o parte semnificativă a omenirii, 
are loc o schimbare de mentalitate? De ce caută oamenii Bisericii să discrediteze fenomenul 
cu orice preţ?" 

După multele paranteze pe care le-am făcut cu scopul de a înţelege mai bine importanta 
fenomenului, am ajuns la explicarea mai pe larg a punctului de vedere creştin. 

Pornim de la premiza că punctul de vedere ar fi fost acelaşi, chiar dacă ar fi lipsit cele sase 
asemănări observate de părintele Rodion între apariţiile demonilor si cele ale " vizitatorilor" - 
apariţiile luminoase, comunicarea telepatică, înfăţişările variate, vindecările survenite, 
materializările bruşte si comportamentul foarte violent. Chiar dacă "vizitatorii" ar fi fost 
blânzi, chiar dacă nu ar fi folosit comunicările telepatice, chiar dacă înfăţişările nu ar fi fost 
atât de diversificate, chiar dacă materializările ar fi fost înlocuite de apariţii mai lente, si chiar 
dacă nu ar fi fost urmate de vindecări, verdictul ar fi fost acelaşi: înşelare drăcească. 

De ce? Din cel puţin alte două motive: nu există nici în Sfânta Scriptură, nici în Sfânta 
Tradiţie nici un fel de referiri la contactele cu aceşti "extraterestri", iar mesajul acestor entităţi 
este contrar învăţăturii creştine. 

Pentru cercetătorii care nu au o cultură creştină, mesajele new-age-iste ale extraterestrilor nu 
sunt periculoase. Paralelele pe care le găsesc ei între "apariţii" si textele biblice sunt de mare 
importantă. Din lipsă de informaţie, ei nu îsi dau seama că ceea ce fac nu este decât o 
răstălmăcire hidoasă a textelor sfinte. Dar "să accepţi Biblia la valoarea ei reală înseamnă să 
reduci la zero ufologia "biblică"" [9;51], spuneau John Ankerberg si John Weldon, atrăgând 
atenţia asupra pericolului înţelegerii deformate a textului sfânt. De acest pericol nu sunt 
conştienţi cercetătorii care preţuiesc în mod egal textul revelat al Sfintei Scripturi si 
comunicările venite de la "extraterestri". 

Pentru un creştin adevărat, un argument suficient pentru a înţelege că fenomenul O.Z.N. este 
înşelare drăcească este tocmai acesta: că în mesajele "vizitatorilor" Hristos nu este recunoscut 
ca Fiu al lui Dumnezeu, că peste tot unde apar referinţe la credinţă este recomandată părăsirea 
credinţei creştine si substituirea ei cu credinţe neopăgâne. Este suspect si faptul că aceste 
mesaje, care pretind că vin de la alte civilizaţii, nu conţin nimic aparte; majoritatea sunt chiar 
banale si par a fi rostite de fiinţe de o inteligentă mediocră. Unele dintre ele sunt identice cu 
mesajele standard primite de mediumi în cadrul şedinţelor de spiritism. 



Recunoaştem că în tratarea unui subiect atât de amplu cum este acesta am încercat să 
simplificăm la maxim datele problemei, si am ajuns la următoarea întrebare: ar avea Biserica 
motive să îi confunde pe "vizitatori" cu demonii, în cazul în care în nici unul dintre contacte 
nu apar învăţături potrivnice Evangheliei? 

Ne-a rămas o ultimă direcţie de studiu, cea care contribuie la rezolvarea problemei O.Z.N.. Ce 
ne-a învăţat Hristos si ce învaţă Sfânta Tradiţie despre "vizitatorii spaţiali" care promit 
progres si cunoaştere? 

Un prim răspuns este că nici în textul Sfintei Scripturi si nici în scrierile Sfinţilor Părinţi nu 
găsim nici o referire directă la O.Z.N.-uri, asa cum le cunoaştem astăzi. Dar răspunsul la 
întrebarea "cine sunt ei?" îl aflăm numai dacă avem credinţă că Hristos este Fiul lui 
Dumnezeu si că învăţătura Bisericii este adevărată. Cei care se îndoiesc nu au cum să priceapă 
raţionamentul expus mai jos. 

Iată câteva întrebări: 

Dacă Fiul lui Dumnezeu, Dumnezeu adevărat din Dumnezeu adevărat, Cel Ce ştie tot trecutul 
si tot viitorul lumii, ar fi ştiut că oamenii vor fi ajutaţi în progresul material de către fiinţe 
extraterestre, atunci El, Care ne-a iubit atât de mult încât a murit pe cruce pentru păcatele 
noastre, ar fi ascuns această taină ucenicilor Săi? Dacă a profeţit cum va fi la sfârşitul lumii, 
de ce nu le-ar fi spus si despre "marele contact"? 

Dacă planeta noastră a fost "vizitată" încă dinainte de întruparea lui Hristos, de ce aceşti 
vizitatori misterioşi nu au venit să se închine Fiului lui Dumnezeu, în fata căruia se închină 
toate Puterile Cereşti si toată făptura? 

Cum de există referiri la fiinţele venite din cer în atâtea scrieri păgâne, iar în scrierile Sfinţilor 
Părinţi nu găsim nici o referire? 

Oare de ce au evitat "vizitatorii" să îsi facă apariţia în Bizanţul primului mileniu creştin? Dacă 
ar fi apărut, cu siguranţă natura lor ar fi fost precizată în câteva canoane ale Sfintelor Sinoade. 

Dacă au fost iniţiate contactele cu O.Z.N.-urile abia în al doilea mileniu al erei noastre, (si 
deci acestea nu ar fi putut fi observate cu secole în urmă de către Sfinţii Părinţi), atunci de ce 
aceşti "mesageri cosmici" au ales ca persoane de contact oameni cu un nivel spiritual 
obişnuit? De ce nu au luat legătura cu Părinţii făcători de minuni care duc viată de sfinţenie în 
vremurile noastre? 

Iată câteva posibile răspunsuri: 

Hristos nu a profeţit despre venirea unor "mesageri extraterestri" rânduiţi să ajute omenirea 
deoarece astfel de mesageri nu există. După învăţătura Bisericii, asupra omenirii veghează 
doar Dumnezeul cel în Treime lăudat, Maica Domnului si toţi îngerii si sfinţii. 

"Vizitatorii" nu puteau să I se închine lui Hristos, pentru că pe draci îi arde puterea Sa 
dumnezeiască. 

Ei nu s-au arătat în vremurile Sfinţilor Părinţi, deoarece nu le-a îngăduit Dumnezeu (rătăcirea 
contemporană este pe măsura păcătoşeniei noastre). Dacă ar fi apărut atunci, astăzi cu 



siguranţă cărţile de teologie ar fi conţinut, la capitolul despre demoni, precizări interesante 
despre O.Z.N.-uri. 

"Extraterestrii" nu au luat contact cu sfinţii vremurilor noastre - cum ar fi Sfântul Siluan 
Athonitul sau Sfântul Ioan Maximovici, pentru că aceştia ar fi văzut prin darul lui Dumnezeu 
că "vizitatorii" sunt demoni. 

Extraterestrii au preferat oameni de contact lipsiţi de darul deosebirii duhurilor, oameni care 
nu erau capabili să înţeleagă cine le stă înainte. Dar chiar dacă "extraterestrii" s-au ferit să 
apară înaintea Părinţilor din vremurile noastre, aceştia nu s-au ferit să mărturisească într-un 
glas că fenomenul O.Z.N. nu este altceva decât o modernă înfăţişare a diavolului. 

Părintele Serafim Rose spunea că "o evaluare justă a fenomenelor extraterestre nu poate fi 
atinsă decât din interiorul revelaţiei si al experienţei creştine, fiind accesibilă doar creştinului 
credincios care trăieşte real si cu smerenie pe aceste coordonate. (...) Cercetătorii fenomenelor 
extraterestre au ajuns la concluzia că ele sunt identice cu fenomenele numite demonice; dar 
numai creştinul - si anume cel ortodox, care este instruit si luminat de 2000 de ani de 
experienţă patristică a luptei cu demonii - este capabil să înţeleagă semnificaţia adâncă a 
acestei concluzii" [59;154]. 

Experienţa duhovnicească bimilenară a Bisericii Ortodoxe este cea care face posibilă punerea 
unui verdict. Un lung război între atleţii lui Hristos si mesagerii întunericului au dus la 
stabilirea unui întreg arsenal de înşelăciuni diavoleşti. Sfinţii, pe care diavolul încerca să îi 
amăgească în fel si chip, i-au văzut tehnica de luptă si au explicat-o în scrieri duhovniceşti de 
nepreţuit. 

Vedem că în lumea catolică si în cea protestantă există câţiva pseudo-teologi care au căzut în 
cursa întinsă prin O.Z.N.-uri. si studiază asa-numita "exoteologie" - teologie a spaţiului 
cosmic, încercând să facă tot felul de clasificări între speciile extraterestre care ne-au 
contactat. Din perspectiva celor care se adapă din izvorul viu al Sfintei Tradiţii o astfel de 
cercetare nu poate fi decât greşită: căci "vizitatorii" sunt de o singură specie, de o singură 
rasă: sunt demoni. 

Apare o grea piatră de poticnire pentru unii credincioşi. Unii "vizitatori" au vorbit cu oamenii, 
au fost pipăiţi, alţii se pare că au fost studiaţi vreme îndelungată de diferite comisii ale 
guvernului american. Doar dracii nu au trupuri; atunci cum au fost posibile astfel de studii? 

La această întrebare, Vieţile Sfinţilor oferă o sumedenie de cazuri în care intervenţia 
diavolilor a avut loc si în plan fizic (cele mai cunoscute aflându-se în Viata Sfântului Antonie 
cel Mare si în Viata Sfântului Mucenic Ciprian, care din vrăjitor a devenit vas ales al lui 
Hristos). 

Ni se pare firesc ca astfel de întâmplări să pară incredibile, dar, pentru cei credincioşi, ele sunt 
cât se poate de reale. Aici este piatra de poticnire: cine nu crede că lupta diavolilor împotriva 
sfinţilor a fost exact asa cum este descrisă de Vieţile Sfinţilor nu poate să creadă că 
"extraterestrii" care fac lucruri similare sunt draci. Cine nu vrea să tină seama de experienţa 
Bisericii Ortodoxe nu poate să se mai considere fiu al acestei Biserici si nici nu îi poate 
înţelege învăţăturile. In planul duhovnicesc o demonstraţie logică nu are cum să fie definitivă: 
întotdeauna credinţa este chemată să spună ultimul cuvânt. 



în ceea ce priveşte amintirile despre întâlnirile cu extraterestri care au ieşit la iveală în urma 
unei şedinţe de hipnoză ar fi cazul să amintim punctul de vedere al doctorului Arthur C. 
Hastings, un specialist californian în psihologia comunicaţiei: "Lucrul cel mai evident care se 
petrece cu persona aflată sub hipnoză este că devine extrem de sensibilă si de maleabilă la 
absolut orice fel de sugestie, oricât de subtilă, inconştientă, non-verbală sau verbală venită din 
partea hipno tistului. Dacă îi ceri să se ducă într-o viată trecută, iar persoana respectivă nu are 
o viată trecută, va inventa una pentru tine! Dacă îi sugerezi cumva că a văzut un O.Z.N., va 
spune că a văzut un O.Z.N." [60, 132]. 

Trebuie precizat că doctorul Hastings nu este singurul specialist care are această poziţie. Dar, 
de obicei, mass-media nu vrea să tină cont decât de cealaltă variantă, si să facă reclamă 
diferitelor tehnici de hipnoză. 

Considerăm potrivită aici o altă paranteză. Am amintit de experienţele violente la care au fost 
supuşi oamenii - experienţe pe care părintele Rodion le tratează cu atenţie, dar care uneori au 
o anumită doză de subiectivism (în cazurile în care amintirile necesită o împrospătare prin 
controversatele tehnici de hipnoză). Vom face o scurtă referire la un fapt asemănător ca 
brutalitate si legat de acestea prin faptul că au aceeaşi sursă: fenomenul mutilării animalelor, 
fenomen cunoscut mai ales pe teritoriul Americii. 

Unul dintre primele cazuri de acest gen a avut loc la sud de Colorado, în anul 1967. Un mânz 
a fost aflat mort, având capul curăţat de carne, iar organele interne si coloana vertebrală îi 
fuseseră extrase. Mai multe semne circulare au fost descoperite în apropiere, si la o distantă 
destul de mică se vedea un cerc din câteva găuri adâncit în pământ. Un doctor care a 
investigat trupul calului mort, John Altshuler, constata că "marginile exterioare ale inciziei în 
piele erau foarte dure, parcă fuseseră cauterizate cu un laser din zilele noastre. Dar în 1967 nu 
exista o astfel de tehnologie laser în chirurgie. (...) Faptul cel mai uimitor era absenta 
sângelui. Făcusem până atunci sute de autopsii, nu poţi tăia un corp fără să curgă si puţin 
sânge. Dar nici pe piele, nici pe pământ nu exista strop de sânge. Nici urmă nicăieri. Acest 
lucru m-a impresionat cel mai puternic. (...) Cum să scoţi inima din piept fără urmă de 
sânge?" [30;39-40]. 

Acest caz, cunoscut sub numele de "cazul Alamosa", a fost cel care a atenţionat opinia publică 
asupra fenomenului mutilării animalelor, si după el au apărut o sumedenie de cazuri similare. 
Peste 90% dintre animalele care au fost mutilate sunt vite, dar au fost mutilate si oi, capre sau 
animale de casă. Deşi s-au oferit sume substanţiale pentru cei care puteau da informaţii care 
să ducă la prinderea "vinovaţilor" (ajungând până la 45.000 de dolari), nimeni nu a revendicat 
recompensa. 

Numărul de mutilări a crescut atât de mult încât în anul 1974 fermierii din Nebraska s-au 
văzut nevoiţi să pună mâna pe arme si să supravegheze turmele împotriva unor astfel de 
experienţe. Intre 1974-1975 numai în Colorado au fost confirmate o sută treizeci de cazuri de 
mutilări ale vitelor. In anul 1975, exasperat de înmulţirea cazurilor de mutilări, Richard 
Lamm, guvernator al acestui stat, a declarat că "mutilările sunt una dintre cele mai grave 
insulte si provocări din istoria industriei de creştere a animalelor din vest. Este important să 
lămurim misterul cât mai curând cu putinţă" [30;46]. 

Mulţi cercetători consideră că astfel de experienţe pe animale sunt de origine extraterestră, 
unul dintre argumente fiind si luminile ciudate care s-au văzut deplasându-se în aer în zonele 
în care au avut loc mutilări. Doctorul Henry Monteith a constatat că indienii din zonele 



respective manifestau o teamă deosebită fată de animalele mutilate: "Nu vor să spună nimic 
deoarece ei ştiu că mutilările sunt făcute de "oamenii stelelor". (...) Acestea sunt chiar 
cuvintele lor... Oamenii stelelor ştiu ce fac si trebuie să avem încredere în ei" [30;56]. 

încercând să verifice dacă înainte de a fi mutilate animalele sunt marcate în vreun fel, 
savantul Howard Burgess a supus o sută de vite unor verificări speciale făcute cu raze 
ultraviolete. El a sesizat că cinci vite aveau pete fluorescente puternice, asemănătoare cu cele 
observate pe animalele mutilate. Cine si de ce a marcat animalele respective? Raportul oficial 
al F.B.I., Animal Mutilation Project, nu prezintă faptele obiectiv si nici nu reuşeşte să dea o 
explicaţie coerentă; la fel de neclare sunt concluziile cercetătorilor care consideră că la 
originea mutilărilor ar fi de fapt un experiment al guvernului american sau că autorii ar fi 
animalele sălbatice. Dar animalele sălbatice nu pot depăşi în iscusinţă tehnica medicală, iar 
guvernul american nu avea nici un motiv să solicite realizarea unor astfel de operaţiuni (si nici 
posibilitatea tehnică de a face aceasta fără ca localnicii să observe această operaţiune). 

Suntem de acord cu cercetătorii care observă aceleaşi manifestări în cazurile O.Z.N. în care au 
loc experienţe pe oameni si în cazurile de mutilare a animalelor; considerăm că mutilarea 
animalelor este o altă lucrare drăcească prin care duhurile întunericului vor să amplifice 
psihoza "extraterestră". Strategia lor este cât se poate de variată: pe unii îi fascinează prin 
luminiţe care apar pe cer, pe alţii îi conving prin emisiuni documentare. Pe unii îi sperie prin 
"contacte", pentru alţii e nevoie de un spectacol grotesc - cum este cel al animalelor mutilate. 

Diavolul face tot posibilul pentru a sustrage atenţia oamenilor de la credinţa în Dumnezeu si 
de a o muta în altă parte. Dacă ne-am gândi la cât de mult a captat atenţia opiniei publice 
fenomenul Roswell, am putea vedea o biruinţă a vrăjmaşului. Amintind de cazul Roswell, 
repetăm întrebarea pusă de mii de curioşi: tine sau a ţinut guvernul american astfel de 
"extraterestri" sub observaţie? Răspunsul este dificil de aflat, mai ales după cât de ample sunt 
campaniile de dezinformare. 

Din punct de vedere creştin este posibil să aibă loc astfel de observaţii îndelungate asupra 
"vizitatorilor": condiţia principală este ca oamenii care îi cercetează să fie rupţi de Hristos. 
Numai asa l-ar putea confunda pe diavol cu vreun "binevoitor" de prin altă galaxie. 

Nu ştim cât de mari vor fi înşelările care urmează. Ştim doar că vor fi pe măsura păcatelor 
noastre, ceea ce nu are cum să ne bucure. Nu ar fi exclus ca, peste câteva decenii, contactele 
cu "vizitatorii" să devină si mai dese, si la buletinele de ştiri să putem afla ultimele noutăţi 
despre ei. 

Oricât de mare ar fi apostazia, fiii Bisericii trebuie să rămână tari în credinţă si să nu se lase 
înşelaţi de miraculoasele "arătări". 

Creştinii trebuie să se tină de calea arătată de bătrânul din Pateric, căruia i s-a arătat dracul în 
chipul lui Hristos. Bătrânul a închis ochii si a spus: "Eu pe Hristos nu voiesc să II văd aici". Si 
dracul s-a făcut nevăzut [6;315-316]. Tradiţia ortodoxă învaţă acelaşi lucru despre vedenii: că 
si dacă s-ar arăta cineva în chipul lui Hristos nu trebuie să i se dea atenţie. Că dacă este 
Domnul, nu Se va supăra. Iar dacă este vrăjmaşul, cea mai mică deschidere sufletească poate 
fi fatală. 

Rezumând învăţătura ortodoxă despre vedenii, Sfântul Diadoh al Foticeii spunea: "Chiar dacă 
ni s-ar trimite vreodată, din bunătatea lui Dumnezeu, vreo vedenie, dacă nu o vom primi, nu 



Se supără pe noi Prea Doritul Domnul Iisus Hristos. Că ştie El că facem acest lucru pentru a 
nu fi înşelaţi de vicleşugul dracilor" [41; 160]. 

Deci creştinii să ştie că Hristos nu S-ar supăra dacă din nepricepere nu putem recunoaşte 
faptul că "vizitatorii" sunt trimişi de Dumnezeu, ci S-ar bucura să vadă că suntem exagerat de 
circumspecţi. Iar dacă "vizitatorii" nu sunt trimişi de Dumnezeu, cu atât mai mult Se va 
bucura văzând că nu ne-am plecat înşelării lor. 

Este adevărat că punctul de vedere creştin legat de apariţiile extraterestre nu poate fi înţeles de 
către cei care nu înţeleg că diavolul se poate arăta în diferite feluri, luând nu numai chipul 
unui înger de lumină, ci si al unui om sau al unui extraterestru. Mărturia de mai jos, extrasă 
din cunoscuta carte Pelerinul rus, ar merita să fie citită cu luare-aminte: 

"Timp de cinci ani am fost profesor de liceu, străbătând cărările vieţii prin întunericul 
desfrâului si înflăcărându-mă de filosofia deşartă după firea lumii, iar nu după Hristos. Si 
poate că as fi pierit cu desăvârşire dacă nu m-ar fi reţinut întrucâtva faptul că trăiam împreună 
cu evlavioasa mea mamă si cu o soră care îsi petrecea viata cu multă luare-aminte, într-o 
neîntinată feciorie... 

într-o bună zi, plimbându-mă pe strada principală, m-am întâlnit si am făcut cunoştinţă cu un 
tânăr frumos, care se dădea drept francez. (...) Veni într-o bună zi la mine, poftindu-mă să 
mergem într-una din familiile mai sus pomenite si, pentru ca să mă înduplece mai uşor, a 
început să îmi vorbească despre veselia si buna dispoziţie care te întâmpină de cum păşeşti 
pragul acelei case. Dar, după ce îmi spuse aceste cuvinte, la un moment dat începu să mă 
roage stăruitor să ieşim afară din cabinetul în care ne aflam si să stăm în salon. Rugămintea 
lui mi se păru ciudată, si după ce i-am spus că am băgat de seamă de mai multe ori neplăcerea 
lui de a sta în odaia mea de lucru, l-am întrebat care e cauza. Apoi l-am reţinut în cabinetul 
meu si din altă pricină: salonul se afla lângă camera mamei si sorei mele, unde n-ar fi fost 
frumos să vorbim despre felurite deşertăciuni. El îsi menţinea totuşi dorinţa prin diferite 
şiretlicuri. In cele din urmă, îmi spuse deschis următoarele: 

- Pe raftul din fată se află printre cărţi o Evanghelie. Eu cinstesc atât de mult această carte, 
încât îmi vine greu să vorbesc în fata ei despre lucrurile noastre pline de atâtea chestii 
neserioase... Te rog, du-o de aici, si atunci vom vorbi în toată libertatea. 

Uşuratic cum eram, am surâs când am auzit aceste cuvinte, am luat apoi Evanghelia din raft si 
i-am zis: 

- Trebuia să-mi fi spus mai demult. 

Si punându-i-o în mâini am bâiguit: 

-Uite, pune-o singur în cealaltă cameră!... 

Dar, minune, de-abia m-am atins de el cu Evanghelia si, în aceeaşi clipă, tânărul se cutremură 
si se făcu nevăzut. întâmplarea m-a uimit atât de puternic, încât, de spaimă, m-am prăbuşit în 
nesimţire pe podea" [76; 166- 167]. 

Mărturia de fată dovedeşte cât se poate de clar că diavolii pot lua înfăţişare omenească, si 
putem înţelege că nu le este greu să ia nici înfăţişare de fiare (cum citim în Vieţile Sfinţilor), 



si nici de extraterestri. 

"Povestea aceasta este bună de adormit copiii...", ar putea spune cineva. "De vină nu este cel 
care a scris-o, ci cei care au crezut cele scrise..." Este adevărat că această mărturie poate fi 
considerată mincinoasă, sau poate fi apreciată drept rod al unei imaginaţii bolnăvicioase. Dar 
creştinii ortodocşi ştiu că Pelerinul rus este una dintre cele mai importante cărţi duhovniceşti 
si nu se îndoiesc de învăţăturile si întâmplările descrise în ea. 

In aceeaşi perspectivă vom aduce o mărturie care aparţine Preacuviosului părinte Cleopa de la 
Sihăstria, mărturie care nu este altceva decât o expunere practică a teoriei pe care am încercat 
să o expunem în acest studiu : 

"Eram într-o noapte la ora unu în bordei. Făcusem Miezonoptica si eram pe la sfârşitul 
Utreniei, când deodată aud: buf, buf, buf! Se cutremura pământul. Eu am ieşit să văd ce se 
aude, dar când am deschis usa la bordei am văzut afară o lumină mare si în lumină, o maşină 
de alamă cu multe roti (un clasic O.Z.N. -n.n.) Din ea a coborât un om înalt, cu ochii mari, pe 
jumătate albi si pe jumătate negri, care numai atât a zis apăsat: "Ce cauţi aici?" (acesta a fost 
momentul cel mai important: în loc să intre în dialog cu extraterestrul, cum ar fi făcut alţii, 
părintele si-a dat seama că se află în fata unei curse diavoleşti -n.n.) Atunci mi-am adus 
aminte ce zic Sfinţii Părinţi. Că dacă ai Sfintele Taine, II ai pe Hristos viu! Eu aveam Sfintele 
Taine într-o scorbură de brad în bordei. Si când am văzut asa, am intrat repede înăuntru, am 
cuprins bradul cu Sfintele Taine în braţe si numai atât am zis: "Doamne Iisuse, nu mă lăsa!" 
Să vezi tu atunci rugăciune când este dracul la usă! Si când m-am uitat din nou afară, l-am 
văzut cum se dădea înapoi alungat de puterea lui Hristos. Lângă bordei era o râpă mare unde a 
căzut acel duh necurat. Dar cum a căzut? Când a ajuns la râpă, s-a dat de trei ori peste cap cu 
tot cu maşină si pe urmă a căzut si s-a făcut un zgomot mare de mi-au tiuit urechile până a 
doua zi la ora unu" [80;102-104]. 

Nu este nevoie de alte comentarii. Această întâmplare este o confirmare clară a învăţăturii 
ortodoxe despre contactele cu fiinţele care par a fi extraterestri. 

Scopul acestui articol nu a fost acela de a demonstra că nu există viată pe alte planete, că 
suntem singurii locuitori ai universului. Ci a fost acela de a arăta că de fapt contactele cu asa- 
zisele "civilizaţii extraterestre" nu au fost decât întâlniri cu diavolul. 

Nuanţa e foarte importantă. Ar fi bine ca oamenii să înţeleagă că universul a fost creat pentru 
ei, că omul este cununa creaţiei, că el este chemat la îndumnezeire si nu cine ştie ce entitate 
extraterestră. Universul a fost creat pentru om, si omul este cea mai importantă fiinţă din 
univers. Dacă ştiinţa a confirmat sau va confirma acest lucru, nu putem decât să ne bucurăm. 
Dar, chiar si fără demonstraţiile ştiinţifice, creştinii ştiu că lumea este creată pentru om ca 
spaţiu în care omul poate dobândi cunoaşterea lui Dumnezeu. Nu omul este creat pentru 
univers, ci universul este creat de Dumnezeu pentru om. 

Dacă ar fi fost mai importanţi alţii, si nu noi, atunci Hristos nu S-ar fi întrupat, nu ar fi primit 
răstignirea pentru mântuirea noastră. Dacă cei slabi în credinţă vor cu tot dinadinsul să se 
gândească la faptul că în acest univers imens există si alte civilizaţii, ar fi bine să înţeleagă 
totuşi că apariţiile extraterestre de până acum, cărora li s-a făcut atâta reclamă, nu au fost 
decât apariţii diavoleşti. 

Stareţul Efrem Vatopedinul, un părinte athonit din zilele noastre, spunea: "Evanghelia nu cred 



că are de suferit chiar dacă, prin absurd, ar exista viată pe altă planetă. Unii "oameni de 
ştiinţă", între ghilimele oameni de ştiinţă, zic: "ce va spune Evanghelia dacă într-o bună zi 
vom descoperi viată pe altă planetă?". Ei spun că Evanghelia nu s-ar referi la existenta vieţii 
umane si pe alte planete. Răspunsul nostru este următorul: Evanghelia vorbeşte despre 
sfinţirea omului, aceasta este Evanghelia! Evanghelia nu este o carte de ştiinţă despre cosmos! 
Iar problema extraterestrilor eu cred că este un mit" [26;174-175]. 

Poziţia aceasta pare destul de îngăduitoare. Pe de o parte părintele afirmă că avem de-a face 
cu un mit, pe de alta că nu ar trebui să ne deranjeze dacă ar exista viată pe alte planete. 
Cuvintele sale ar putea fi înţelese astfel: "Dacă unii vor neapărat să creadă că există 
extraterestri, nimeni nu îi obligă să îsi schimbe părerea. Dar ei să înţeleagă că Adevărul pe 
care îl mărturiseşte Biserica, cel privitor la mântuirea omului, nu poate fi călcat în picioare în 
numele unor supoziţii omeneşti". 

Dacă am încerca să convingem pe cineva că nu există alte civilizaţii extraterestre riscăm să îl 
îndepărtăm de Biserică. Important este ca oamenii să meargă pe calea mântuirii pe care o 
propovăduieste Biserica. Si, încet-încet, vor renunţa la toate concepţiile greşite. 

In poziţia părintelui Efirem găsim aceeaşi învăţătură evanghelică potrivit căreia celor slabi în 
credinţă nu este bine să li se pună juguri prea grele, ca nu cumva să părăsească staulul 
Bisericii. Această atitudine nu este singulară în istoria Bisericii. Fără a favoriza învăţăturile 
greşite sau ereziile, păstorii turmei lui Hristos au avut iscusinţa de a-i tine de mână pe cei care 
încercau să cunoască adevărul mântuitor fără a le pune sarcini prea grele . 

Scopul vieţii creştine nu este de a răspunde corect la întrebarea: "Există sau nu extraterestri?". 
Scopul vieţii este mântuirea. Tocmai de aceea insistenta cu care anumiţi creştini insistă să îi 
convingă pe cei care vin la biserică numai de sărbători că extraterestrii sunt diavoli nu este 
justificată. Sunt multe alte lucruri mai importante pe care aceştia ar trebui să le ştie, si dacă în 
loc să fie ajutaţi să cunoască viata creştină beneficiază de anumite teorii impuse cu forţa, fie 
ele si ortodoxe, efectul nu va fi ziditor . Unii, încercând să demoleze idolii celorlalţi, nu fac 
altceva decât să îi înlocuiască cu idolii lor, cu modul lor rigid si îngust de a înţelege lumea si 
viata creştină. Se poartă ca nişte inchizitori, ca nişte vânători de idei greşite, pe care le 
zdrobesc cu trufie folosindu-se de învăţătura Sfinţilor Părinţi . Dar în loc să II mărturisească 
pe Hristos se mărturisesc pe ei însisi, si cuvintele lor nu au putere. 

Departe de a-si propune să epuizeze problema contactelor cu "civilizaţiile extraterestre", acest 
studiu încearcă să dea un răspuns creştin care să contracareze propaganda neopăgână legată de 
acest subiect. Subliniem pentru ultima dată că am încercat să diferentiem între subiectul 
existentei vieţii pe alte planete si cel al contactelor cu civilizaţiile din spaţiu care au luat, iau 
sau vor lua legătura cu omenirea. Si că aceste contacte sunt, după toate semnele, noi mijloace 
de înşelare drăcească; ele oferă substitute pentru o viată creştină, dar nimic mai mult. 

Nu avem de ce să ne aşteptăm la o invazie extraterestră asa cum sunt cele prezentate în 
filmele de succes. Nu va veni nici o civilizaţie care să cucerească planeta noastră, si nici vreo 
alta care să ne ajute să avem parte de vremuri mai bune. Ar trebui să ne dăm seama că cei care 
promovează psihoza invaziilor extraterestre nu fac altceva decât să îndepărteze atenţia 
creştinilor de la viata creştină îndreptând-o pe alte făgasuri. 

Creştinii trebuie să observe că lumea merge spre rău, că lumea se rupe de Hristos, că lumea se 
lasă cucerită de duhurile întunericului. Creştinii trebuie să se lupte cu toate puterile pentru a 



nu părăsi calea mântuirii, si trebuie să respingă orice cursă prin care vrăjmaşul încearcă să le 
abată atenţia asupra unor lucruri care nu merită atenţie. 

Cine este creştin ştie că în viitor lumea nu va avea parte nici de pacea adusă de extraterestri si 
nici de evoluţia spirituală pe care o promit aceştia. Cine este creştin ştie că lumea, cu paşi mai 
mici sau mai mari, se îndreaptă spre sfârşit. Oricât de mult ar amâna Dumnezeu sfârşitul, 
vrând din marea Sa dragoste să le mai dea oamenilor vreme de pocăinţă, Apocalipsa va veni. 
Si atunci cei care i-au aşteptat pe extraterestri îsi vor da seama că aşteptarea lor a fost 
zadarnică. Vor regreta amarnic că în loc să II cunoască pe Hristos au căzut în plasa cunoaşterii 
luciferice, cunoaştere ruptă de Dumnezeu. 

In cartea sa Despre vedenii, duhuri si minuni, Sfântul Ignatie Briancianinov a scris: 
"îndrăznim a numi învăţătura despre minuni si semne înfăţişată de către noi învăţătură a 
Sfintei Biserici Ortodoxe, învăţătură a Sfinţilor ei Părinţi" [16;61]. Ar fi fost de dorit să existe 
o mărturie similară, scrisă de mâna unui sfânt, si despre existenta sau non-existenta 
civilizaţiilor extraterestre. Nu avem cunoştinţă despre existenta unei asemenea mărturii. 

Dacă în prezentarea învăţăturii creştine despre contactele cu extraterestri anumite elemente de 
nuanţă au fost tratate neclar, aceasta s-a datorat atât dificultăţii subiectului prezentat cât si 
nepriceperii autorului. Cu toate acestea, sperăm că astfel de scăpări nu ating viziunea de 
ansamblu si nu vor fi supralicitate decât de cei care încearcă să conteste cu orice preţ 
învăţătura creştină. 

